CELEX: 62008CN0545
Language: mt
Date: 2008-12-04 00:00:00
Title: Kawża C-545/08: Rikors ippreżentat fl- 4 ta' Diċembru 2008 — Il-Kummissjoni tal-Komunitajiet Ewropej vs Ir-Repubblika tal-Polonja

4.4.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 82/10
            
         Rikors ippreżentat fl-4 ta' Diċembru 2008 — Il-Kummissjoni tal-Komunitajiet Ewropej vs Ir-Repubblika tal-Polonja
   (Kawża C-545/08)
   (2009/C 82/18)
   Lingwa tal-kawża: Il-Pollakk
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: A. Nijenhuis u K. Mojzesowicz)
   
      Konvenuta: Ir-Repubblika tal-Polonja
   Talbiet
   Il-Kummissjoni titlob lill-Qorti tal-Ġustizzja:
   
               —
            
            
               tiddikjara li, billi rregolat it-tariffi bl-imnut għal servizzi broadband mingħajr ma wettqet analiżi tas-suq, ir-Repubblika tal-Polonja naqset milli twettaq l-obbligi tagħha taħt l-Artikoli 16 u 17 tad-Direttiva 2002/22/KE (1), ikkunsidrati flimkien mal-Artikoli 16 u 27 tad-Direttiva 2002/21/KE (2);
            
         
               —
            
            
               tikkundanna lir-Repubblika tal-Polonja għall-ispejjeż.
            
         Motivi u argumenti prinċipali
   Billi rregolat it-tariffi bl-imnut għal servizzi broadband mingħajr ma wettqet analiżi tas-suq, ir-Repubblika tal-Polonja naqset milli twettaq l-obbligi tagħha taħt l-Artikoli 16 u 17 tad-Direttiva 2002/22/KE, ikkunsidrati flimkien mal-Artikoli 16 u 27 tad-Direttiva 2002/21/KE.
   Fl-ewwel lok, l-obbligi li l-President tal-Urząd Komunikacji Elektronicznej impona fuq Telekomunikacja Polska, sentejn wara d-dħul fis-seħħ tad-dispożizzjonijiet Komunitarji rilevanti fil-Polonja, jiġifieri r-rekwiżit li l-kumpannija tippreżenta t-tariffi bl-imnut għal servizzi broadband lill-awtorità regolatorja nazzjonali sabiex jiġu approvati, u r-rekwiżit li t-tariffi jkunu stabbiliti abbażi tan-nefqa tal-provvista tas-servizz, huma obbligi ġodda u mhux proroga ta' obbligi eżistenti.
   Fit-tieni lok, l-obbligi imposti fuq Telekomunikacja Polska mill-President tal-Urząd Komunikacji Elektronicznej fir-rigward tat-tariffi bl-imnut għal servizzi broadband ma jistgħux jitqiesu bħala miżuri tranżitorji fis-sens tal-Artikolu 27 tad-Direttiva Qafas peress li l-Artikolu 17 tad-Direttiva 98/10/KE, li għaliha jirreferi l-Artikolu 27, ikopri biss it-tariffi għall-użu tan-netwerk tat-telefon pubbliku fiss u s-servizzi tat-telefon pubbliku fiss.
   
      (1)  Direttiva 2002/22/KE tal-Parlament Ewropew u tal-Kunsill, tas-7 ta' Marzu 2002, dwar servizz universali u d-drittijiet tal-utenti li jirrelataw ma' networks u servizzi ta' komunikazzjonijiet elettroniċi (Direttiva Servizz Universali) (ĠU L 108, p. 51).
   
      (2)  Direttiva 2002/21/KE tal-Parlament Ewropew u tal-Kunsill, tas-7 ta' Marzu 2002, dwar kwadru regolatorju komuni għan-networks ta' komunikazzjonijiet u servizzi elettroniċi [netwerks u servizzi ta' komunikazzjonijiet elettroniċi] (Direttiva Kwadru [Qafas]) (ĠU L 108, p. 33).